

Shodno članu 96. Statuta Teniskog saveza Crne Gore a u vezi  člana 99. stav 2. Zakona o sportu ( "Sl.list CG",br.36/11 ) i Odluke o usklađivanju rada TSCG, Skupština Teniskog saveza Crne Gore, na sjednici održanoj 11.04.2014. godine, usvojila je

IZMJENE I DOPUNE STATUTA
TENISKOG SAVEZA CRNE GORE

( prečišćen tekst )

I   OSNOVNE ODREDBE

Član 1.
Ovim Statutom utvrđuju se: Naziv i sjedište Teniskog saveza Crne Gore ( u daljem tekstu TSCG), ciljevi Saveza i način njihovog ostvarivanja, unutrašnja organizacija, prava, obaveze i odgovornosti članova, uslovi i način pristupanja, organi upravljanja, zastupanje i predstavljanje, finansiranje TSCG i način transfera sportista, način obezbjedjivanja javnosti rada, prestanak rada, javne oznake Saveza (pečat, amblem i dr.), način dnošenja, izmjena i dopuna Statuta i druga pitanja od interesa za sportsku organizaciju.

Naziv i sjedište

Član 2.
Naziv Saveza je: TENISKI SAVEZ CRNE GORE

Uz naziv na maternjem jeziku u poslovanju Saveza koristi se i naziv na engleskom jeziku, koji glasi: MONTENEGRO TENNIS ASSOCIATION. 

Skraćeni naziv je: TSCG, a u engleskoj verziji je MTA.

Teniski Savez Crne Gore djeluje na području Republike Crne Gore.

Sjedište saveza je u Podgorici.

Član 3.
Teniski savez Crne Gore (u daljem tekstu: TSCG) jedini je nacionalni sportski savez koji podstiče, sprovodi i kontroliše  crnogorski teniski sport, te ga predstavlja u međunarodnim sportskim udruženjima. 

Član 4.
TSCG je neprofitno pravno lice, a upisuje se u Registar  sportskih organizacija koji vodi nadležni državni organ za poslove sporta.
Član 5.
TSCG ne dopušta rasnu, nacionalnu, vjersku, političku ni bilo koju drugu diskriminaciju, te kršenje sloboda i prava čovjeka i građanina. 

Član 6.
TSCG je osnivač i punopravni član Crnogorskog olimpijskog komiteta. 

Predstavnik TSCG u Crnogorskom olimpijskom komitetu je Predsjednik TSCG i lice koje odredi Upravni odbor Saveza. 

Član 7.
TSCG je član Međunarodne teniske federacije – ITF i Evopske teniske asocijacije –TENNIS EUROPE. 
Savez se može učlaniti i u druge međunarodne sportske organizacije, kada je to u interesu crnogorskog sporta, a nije u suprotnosti sa Zakonom. 

Odluku o učlanjivanju TSCG u međunarodne sportske organizacije donosi Skupština Saveza. 

II  CILJEVI I ZADACI TSCG I NAČIN NJIHOVOG OSTVARIVANJA

Član 8.
Ciljevi TSCG su:

· Omasovljenje teniskog sporta u Crnoj Gori, posebno među mlađom populacijom;

· Podizanje nivoa informisanosti o značaju i ulozi teniskog sporta u fizičkom razvoju i rekreaciji;

· Jačanje takmičarskog potencijala i razvoj tenisa kao profesionalnog sporta

Član 9.
Zadaci TSCG su:

· Zastupanje zajedničkih interesa članova TSCG;

· Utvrđivanje opšte politike razvoja teniskog sporta u Crnoj Gori;

· Utvrđuje materijalne, kadrovske i druge uslove koje teniski klubovi moraju ispunjavati za obavljanje teniske djelatnosti;

· Povezivanje i koordinacija aktivnosti teniskih i stručnih organizacija;

· Izrada planova i programa razvoja teniskog sporta;

· Popularizacija teniskog sporta putem raznih medija;

· Uspostavljanje saradnje sa osnovnim, srednjim i visoko obrazovnim institucijama radi uvrštenja tenisa u obrazovne programe;

· Podsticanje i organizovanje stručnog osposobljavanja i usavršavanja kadrova u teniskom sportu;

· Stvaranje uslova za razvoj vrhunskog tenisa i pripreme vrhunskih sportista

· Organizovanje teniskih takmičenja samostalno i u saradnji sa članovima Saveza;

· Međunarodna saradnja sa sličnim organizacijama:

Član 10.
Zadaci iz člana 4. ovog Statuta TSCG ostvaruje na osnovu odluka koje donose organi upravljanja i radna tijela TSCG, uzajamne saradnje sa članovima TSCG, te saradnje sa drugim institucijama, organizacijama i pojedincima koji svojim anagžmanom mogu doprinijeti rješavanju konkretnih problema, realizaciji postavljenih zadataka i ostvarivanju ciljeva.

    III   ČLANSTVO  U TSCG, PRAVA, OBAVEZE I ODGOVORNOSTI

Član 11.
Članovi TSCG mogu biti: 

a) punopravni članovi 

b. pridruženi članovi

b) članovi za podršku

c) počasni članovi 

a) Punopravni članovi 
Član 12.
Punopravni članovi TSCG mogu postati teniski klubovi osnovani na području CG, Gradski i Opštinski savezi pod sledećim uslovima: 

· Da su osnovani u skladu sa Zakonom o sportu i uredno upisani u registar nadležnog državnog organa  za poslove sporta Crne Gore;

· Da im je primarna djelatnost obavljanje aktivnosti iz teniskog sporta;

· Da je proveo najmanje tri takmičarske sezone kao pridruženi član TSCG;

· Da su u prethodnoj godini uspješno organizovali dodijeljene turnire iz Kalendara takmičenja TSCG;

· Da imaju stalnu školu tenisa;

· Da imaju najmanje jedno lice sa stručnim zvanjem trenera – učitelja tenisa;

· Da imaju najmanje dva lica sa stručnim zvanjem sudije sa nekom od licenci izdatom od strane TSCG;

· Ukoliko se neki od gore navedenih uslova izgubi djelovanjem više sile ili objektivnih nepovoljnih uslova članstvo do tada punopravnom članu se produžava, a najduže tri godine unaprijed.

Ukoliko Gradski savez postoji minimum tri godine i sačinjava ga najmanje tri sportske organizacije na predlog UO TSCG Skupština verifikuje Gradski savez kao punopravnog člana TSCG.

b) pridruženi članovi
Član 13.
Pridruženi članovi TSCG su teniske organizacije registrovane kod nadležnog organa, koje ispunjavanjem određenih obaveza koje postavljaju određeni organi TSCG stiču uslove da, odlukom Skupštine TSCG, budu primljeni u punopravno članstvo TSCG.

Odluku o prijemu kluba kao pridruženog člana donosi Skupština TSCG na prijedlog UO TSCG.
· Pridruženi član saveza ima sva prava i obaveze kao i punopravni član osim prava odlučivanja u Skupštini (pravo glasa).

· Pridruženo članstvo predviđeno je u trajanju od 3 godine;

· Pridruženi članovi djeluju preko svog predstavnika kojeg imenuju danom podnošenja zahtjeva za prijem u članstvo TSCG.

c) Članovi za podršku

Član 14.
Članom za podršku može postati pravno lice ili pojedinac koji ozbiljnijom novčanom, odnosno materijalnom podrškom, javnim angažovanjem ili na drugi način pomaže razvoj i napredak teniskog sporta, te ostvarivanje ciljeva i zadataka TSCG. 

d) Počasni članovi 

Član 15.
Počasnim članom može postati pojedinac koji svojim djelovanjem podstiče razvoj i napredak teniskog sporta ili naročito podstiče ostvarivanje ciljeva i zadataka TSCG i njegovu međunarodnu afirmaciju. 

Odluku o dodjeli statusa člana za podršku ili počasnog člana donosi Skupština TSCG na predlog Predsjednika TSCG prema utvrđenim kriterijumima. 

Članovi za podršku i počasni članovi TSCG imaju savjetodavna prava i odgovornosti, bez prava na odlučivanje u Skupštini TSCG. 

Član 16.
U TSCG se obezbjeđuju jednaka prava, obaveze i odgovornosti udruženih teniskih organizacija.

Član 17.
Udružene teniske organizacije biraju svoje predstavnike u Skupštini.

Član 18.
Udružene teniske organizacije u TSCG imaju sledeća prava i dužnosti:

· Da plaćaju članarinu shodno odluci Skupštine;

· Da aktivno učestvuju u radu i odlučivanju preko svojih predstavnika;

· Da učestvuju u utvrđivanju zajedničke politike;

· Da njihovi predstavnici biraju i budu birani u organe i tijela TSCG;

· Da daju primjedbe i predloge na rad organa i tijela TSCG;

· Da preduzimaju mjere i radnje radi ostvarivanja ciljeva i zadataka TSCG.

 Saradnja sa subjektima iz stava 1. ovog člana može se ostvariti samo na osnovu pune ravnopravnosti i međusobnog uvažavanja od zajedničkog interesa.

Član 19.
Udružene teniske organizacije u TSCG odgovorne su za zakonitost rada u skladu sa Zakonom o sportu RCG, Statutom teniskog saveza i drugim aktima TSCG.

Član 20.
Predstavnici udruženih teniskih organizacija u organima TSCG imaju sledeća prava i obaveze:

· Da redovno prisustvuju sjednicama i aktivno učestvuju u radu organa TSCG;

· Da pokreću inicijativu i podnose predloge na razmatranje i odlučivanje o pojedinim pitanjima u organima TSCG čiji su članovi;

· Da budu redovno i blagovremeno obavještavani o radu organaTSCG;

· Da se dosledno zalažu za sprovođenje odluka organa čiji su članovi;

· Da vrši druga prava i obaveze na način koji je to utvrđen ovim Statutom i opštima aktima TSCG;

Član 21.
Mandat predstavnika u organima TSCG traje 4. godine sa mogućnošću ponovnog izbora.

Mandat predstavnika u organima TSCG prestaje:

· istekom vremena mandata;

· istupanjem ili isključenjem udružene teniske organizacije iz TSCG iz koje je izabran;

· prestankom članstva ili opozivom u teniskoj organizaciji iz koje je izabran;

· opozivom od strane TSCG u kome je izabran, a na osnovu neispunjavanja dužnosti na koje je kao član tog organa izabran;

· ostavkom;

Član 22.
Predstavnici udruženih teniskih organizacija u organima TSCG lično su odgovorni za svoj rad, i u skladu sa svojim pravima i dužnostima, odgovorni za rad i odluke organa čiji su članovi.

Član 23.

Članovima TSCG a posebno takmičarima zabranjena je upotreba nedozvoljenih stimulativnih ( doping ) sredstava u skladu sa Evropskom konvencijom protiv dopinga.

IV   USLOVI I NAČIN PRISTUPANJA I PRESTANAK ČLANSTVA U TSCG

Član 24.
Teniska organizacija može postati pridruženi član TSCG nakon što ispuni minimum uslova:

· da bude registrovan u nadležnom republičom organu;

· da raspolaže sa, ili ima u zakupu, najmanje dva teniska terena;

· da ima bar jednog trenera instruktora licenciranog od strane TSCG;

· da je organizovala najmanje dvije teniske škole u saradnji sa TSCG.

Član 25.
Teniska organizacija podnosi zahtjev TSCG za prijem u članstvo. 

Zahtjev se podnosi Upravnom odboru TSCG, shodno Pravilniku o uslovima za prijem i procedurama za podnošenje zahtjeva za prijem.

Uz zahtjev se prilažu dokazi o tome da su ispunjeni uslovi navedeni u članu 23:

· Odluka Skupštine za prijem u TSCG ovjerena i potpisana od strane Predsjednika kluba;

· Fotokopija Rješenja od nadležnog republičkog organa za sport o registraciji;

· Statut kluba koji mora biti usaglašen sa Statutom TSCG, ovjeren i potpisan od strane Predsjednika kluba;

· Dokaz o posjedovanju ili obezbijeđenom potrebnom broju teniskih terena;

· Spisak najmanje 20 članova kluba koji uredno treniraju;

· Ovjerenu fotokopiju diplome najmanje jednog trenera koji će izvoditi trenažni proces.

UO TSCG na osnovu dokumentacije i na osnovu direktnog uvida predlaže Skupštini Teniskog saveza CG prijem novih članova.

Član 26.
Na osnovu predloga UO TSCG, o prijemu novih članova odlučuje Skupština TSCG.

Član 27.
Ukoliko udružena teniska organizacija kao Punopravni član TSCG ne postupa u skladu sa ovim Statutom ili svojim djelovanjem ne ostvaruje utvrđene ciljeve i zadatke zbog kojih je osnovana, Skupština TSCG na predlog UO TSCG će je isključiti iz punopravnog članstva.

Član 28.
Ukoliko udružena teniska organizacija nema ni jenog registrovanog takmičara u tekućoj godini, niti je organizovala ni jedan turnir iz Kalendara TSCG u poslednje tri godine, prestaje joj punopravno članstvo u TSCG i prelazi u status pridruženog člana. 

Član 29.
Svojstvo udružene teniske organizacije u TSCG može prestati i istupanjem iz TSCG uz lično obrazloženje.

Ispunjavanje uslova iz člana 19, 20 i 21 Statuta utvrđuje Skupština TSCG.

Član 30.
Teniska organizacija kojoj po bilo kom osnovu prestane svojstvo člana TSCG, dužna je da izmiri sve obaveze prema TSCG.

Registar svih članova (punopravnih, pridruženih, članova za podršku i počasnih članova) vodi se u Kancelariji TSCG.

Sportska arbitraža

Član 31.

Radi rješavanja eventualnih sporova izmjeđu teniskih organizacija članica TSCG, teniske organizacije i TSCG, TSCG obrazuje sportsku arbitražu.

Pravila rada i način izbora članova Sportske arbitraže TSCG utvrđuje Skupština TSCG posebnim pravilnikom.
Član 32.

Stalna sportska arbitraža TSCG ima 3 (tri) člana. 

Mandat članova Stalne sportske arbitraže TSCG traje četiri godine i na istu funkciju član može biti biran ponovo.

Član 33.

TSCG, kao osnivač i punopravni član Crnogorskog olimpijskog komiteta, prihvata nadležnost za rješavanje sporova u sportu i u vezi sporta Stalne sportske arbitraže COK-a,  koji mogu nastati u funkcionisanju i realizaciji zacrtanih odluka i programskih aktivnosti COK-a izmjeđu nacionalnih sportskih saveza, članova COK-a i TSCG i COK-a.

TSCG prihvata nadležnost Stalne sportske arbitraže COK-a za rješavanje u drugom stepenu eventualnih sporova izmjeđu teniskih organizacija iz člana 30. stav. 1. ovog Statuta. 

  V   UNUTRAŠNJA ORGANIZACIJA TSCG

Član 34.
Unutrašnju organizaciju TSCG  čine komisije:

· Stručna komisija;

· Takmičarska komisija;

· Disciplinska komisija;

· Sudijska komisija;

· Ljekarska komisija;

· Sportska arbitraža TSCG;

· Komisija za normativna pitanja;

· Komisija za međunarodnu saradnju;

· Komisija za marketing i medije;

· I druge komisije koje formira Skupština ili Upravni odbor TSCG.

Član 35.
Sastav komisija, procedure i način rada regulisan je Pravilnikom o radu komisija koji usvaja Skupština TSCG, na predlog Upravnog odbora.

VI   ORGANI UPRAVLJANJA

Član 36.
Organi upravljanja TSCG su:

· Skupština;

· Upravni odbor;

· Nadzorni odbor;

Član 37.
Organi upravljanja TSCG na osnovu Statuta i drugih akata, samostalno vrše poslove iz svoje nadležnosti.

Skupština

Član 38.
Skupština TSCG je najviši organ upravljanja TSCG i svoju aktivnost obavlja u sjednicama.

· Redovna sjednica Skupštine održava se jednom godišnje. 

· Izborna sjednica Skupštine održava se svake četiri godine. 

· Vanredna sjednica Skupštine održava se u slučaju potrebe, 

· U posebnim prilikama održava se svečana sjednica Skupštine. 

Član 39.
Skupštinu TSCG sačinjavaju po jedan delegat iz svake udružene teniske organizacije sa pravom glasa, koji je član teniske organizacije koja ga delegira.

U radu Skupštine TSCG, po pozivu Predsjednika ili predsjednika Upravnog odbora TSCG, mogu učestvovati više predstavnika udruženih teniskih organizacija ili drugih organa TSCG, ali bez prava odlučivanja.

Udružene teniske organizacije samostalno biraju svoje predstavnike u Skupštinu TSCG.

Član 40.
Predstavnik u Skupštini može biti osoba: 

· koja je navršila 18 godina života i poslovno je sposobna, 

· koja je ugledni sportski radnik ili sportista, 

· koja je član teniske organizacije koju predstavlja, 

· koja nije osuđivana za krivična djela protiv dostojanstva ličnosti i morala.

Član 41.
Udružene teniske organizacije za svaku Skupštinu TSCG izdaju punomoćje svom predstavniku u Skupštini TSCG čime potvrđuju mandat.

Član 42.
Skupština TSCG obavlja sledeće poslove:

1. Usvaja Statut TSCG i njegove izmjene i dopune;

2. Donosi Poslovnik o radu Skupštine;

3. Verifikuje sastav Skupštine;

4. Bira i razrješava Predsjednika i potpredsjednike TSCG;
5. Bira i razrješava članove Nadzornog odbora;

6. Bira i razrješava članove Stalne sportske arbitraže TSCG;

7. Na predlog Upravnog odbora usvaja pravilnik o radu Stalne sportske arbitraže TSCG;

8. Na predlog Predsjednika TSCG bira Predsjednika i članove Upravnog odbora;

9. Donosi odluku o udruživanju novih teniskih organizacija u TSCG i prestanku svojstva udruženih teniskih organizacija;

10. Usvaja Program razvoja teniskog sporta u Crnoj Gori; 

11. Usvaja izvještaj o radu sa Finansijskim godišnjim izvejštajem i usvaja finansijski plan za naredni period;

12. Donosi odluku o prestanku rada TSCG;

13. Donosi odluke o udruživanju u druge saveze i asocijacije;

14. Obavlja i druge poslove od interesa za TSCG;

Član 43.
Redovnu, Izbornu i Svečanu sjednicu Skupštine TSCG saziva Predsjednik TSCG.

Izuzetno Skupštinu TSCG mogu sazvati Nadzorni odbor, Upravni odbor ili više od ½ udruženih teniskih organizacija.

Predsjednik TSCG je dužan sazvati Vanrednu sjednicu Skupštine TSCG u roku od 30 dana od dana dostave zahtjeva, a ako to ne učini u tom roku, sjednicu može sazvati predlagač.

Ukoliko su inicijatori sazivanja Vanredne skupštine udružene teniske organizacije, onda su isti dužni da dostave predlog dnevnog reda sa odgovarajućim materijalom i da snose troškove održavanja ovako sazvane skupštine.

Na Vanrednoj sjednici može se raspravljati i odlučivati samo o pitanjima radi kojih je i sazvana.

Član 44.
Predstavniku u Skupštini, pored opoziva, mandat može prestati i prije isteka vremena na koje je izabran: 

1. ostavkom predstavnika, 

2. nepodudarnošću funkcije predstavnika u Skupštini sa drugim dužnostima u Savezu, 

3. smrću predstavnika. 

Opoziv predstavnika obavlja se na način i po postupku propisanom za njegov izbor. 

Novom predstavniku izabranom na mjesto predstavnika kojem je prestao mandat prema stavu 1. ovog člana, mandat traje do isteka mandata Skupštine odgovarajućeg saziva. 

Član 45.
Skupština TSCG  može da zasijeda i punovažno odlučuje ako je prisutna prosta većina predstavnika udruženih teniskih organizacija.

Skupština TSCG donosi odluke prostom većinom od prisutnog broja predstavnika udruženih teniskih organizacija.

Član 46.
Skupština TSCG se saziva najmanje 8 dana prije održavanja sjednice.

Skupštinom TSCG predsjedava Predsjednik TSCG ili lice koje on odredi.

Član 47.
Skupština TSCG  može formirati komisije i druge organe koji će raditi na određenim pitanjima u toku zasijedanja Skupštine TSCG ili u periodu između dva zasijedanja.

Član 48.
Glasanje na Skupštini je javno.

O pojedinim pitanjima Skupština može odlučivati tajnim glasanjem.

Član 49.
Skupština TSCG na predlog jedne ili više udruženih teniskih organizacija, bira Predsjednika TSCG, koji istovremeno ne može biti i Predsjednik Upravnog odbora TSCG.

Za Predsjednika TSCG bira se kandidat za kojeg glasa prosta većina od ukupnog broja predstavnika udruženih teniskih organizacija registrovanih u TSCG. 

Predsjednik TSCG

Član 50.
Predsjednik TSCG:

1. Rukovodi radom TSCG u skladu sa Zakonom i drugim važećim propisima;

2. Predlaže Program rada TSCG;

3. Predsjedava radom Skupštine TSCG;    

4. Predlaže Skupštini Predsjednika i članove Upravnog odbora;

5. Priprema, saziva i rukovodi sjednicama Skupštine TSCG;

6. Predstavlja i zastupaTSCG;

7. Usklađuje rad svih tijela TSCG;

8. Rukovodi, odlučuje o trošenju novčanih sredstava;

9. Utvrđuje sadržaj odluka i zaključaka Skupštine;

10. Određuje osobe za izvršavanje pojedinih poslova i zadataka;

11. Potpisuje opšte i druge akte koje donosi ili utvrđuje Skupština;

12. Obavlja i druge poslove koje mu povjeri Skupština TSCG;

13. Raspolaže sa finansijskim sredstvima za posebne namjene za potrebe Predsjednika TSCG, Predsjednika Upravnog odbora i članova Upravnog odbora, a u svrhu korišćenja sopstvenog vozila za obavljanje poslova Teniskog saveza Crne Gore i utvrđivanje tih iznosa na mjesečnom nivou. Predsjednik Teniskog saveza Crne Gore donosi posebno rješenje kojim definiše iznos novčanih sredstava za ovu namjenu, o čemu obavještava kroz godišnji završni račun Skupštinu Teniskog saveza Crne Gore.

Član 51.
Predsjednik TSCG za svoj rad odgovara Skupštini TSCG, kojoj podnosi izvještaj o radu za period između dvije Skupštine.

Član 52.
U slučaju spriječenosti Predsjednika TSCG, zamjenjuje ga jedan od Potpredsjednika kojeg pismenim putem ovlasti Predsjednik TSCG.

Upravni odbor

Član 53.
Upravni odbor TSCG upravlja radom TSCG i za svoj rad odgovara Skupštini TSCG.

Član 54.
Upravni odbor TSCG:

1. Sprovodi odluke i zaključke Skupštine TSCG;

2. Utvrđuje predlog Statuta, njegove  izmjene i dopune;

3. Predlaže Skupštini TSCG planove i programe razvoja teniskog sporta u Republici Crnoj Gori;

4. Utvrđuje predlog opštih akata koje usvaja Skupština TSCG;

5. Utvrđuje finansijski plan TSCG;  

6. Razmatra izvještaj o završnom računu TSCG i podnosi ga Skupštini na usvajanje;

7. Upravlja pokretnom imovinom TSCG;

8. Predlaže Skupštini TSCG članove Stalne sportske arbitraže TSCG;

9. Imenuje i razrješava sekretara TSCG;

10. Bira i razrješava selektore nacionalnih selekcija;

11. Odlučuje o organizaciji međunarodnih teniskih takmičenja u organizaciji TSCG;

12. Utvrđuje mjere za unapređivanje stručnog rada i osposobljavanje stručnih kadrova;

13. Imenuje predstavnike TSCG u stručnim i drugim tijelima međunarodnih teniskih organizacija;

14. Imenuje predstavnike Saveza u tijela drugih organizacija i udruženja;

15. Osniva stalna i povremena stručna tijela i imenuje vođe i članove istih;

16. Donosi Poslovnik o radu Upravnog odbora;

17. Donosi opšte akte TSCG za čije donošenje nije nadležna Skupština;

18. Podnosi Skupštini izvještaje o realizaciji programa rada;

19. Predlaže Skupštini donošenje odluke o osnivanju ustanova ili trgovačkog društva;

20. Utvrđuje sistem takmičenja za sve kategorije takmičara u RCG i usvaja Kalendar takmičenja za nastupajuću sezonu;

21. Odlučuje o raspisivanju konkursa za organizaciju državnih prvenstava i o imenovanju organizatora;

22. Određuje visinu sudijskih nadoknada, kotizacija za učešće na turnirima;

23. Dodjeljuje nagrade i priznanja za djelovanje u teniskom sportu organizacijama i pojedincima;

24. Rješava i druga pitanja koja prema ovom Statutu i drugim aktima pripadaju Upravnom odboru;

Član 55.
Upravni odbor TSCG sačinjavaju Predsjednik TSCG ,Predsjednik UO i najmanje 6 članova od kojih najmanje 60 % moraju biti članovi udruženih teniskih organizacija. 

Upravni odbor TSCG na predlog Predsjednika TSCG bira Skupština TSCG.

Član 56.
Mandat članova Upravnog odbora TSCG je 4 godine.

Član 57.
Upravni odbor se sastaje jednom u dva mjeseca, a po potrebi i češće.

Upravni odbor se mora sastati ako to zatraži: 

· Predsjednik TSCG;

· Nadzorni odbor TSCG, 

· Jedna polovina članova Upravnog odbora, 

Član 58.
Upravni odbor saziva i istim predsjedava Predsjednik UO, a u njegovom odsudstvu ili spriječenosti Upravni odbor saziva i njime rukovodi Predsjednik TSCG.

Član 59.
Upravni odbor TSCG može punopravno odlučivati ako je prisutna prosta većina članova odbora.

Upravni odbor donosi odluke prostom većinom prisutnih i javnim glasanjem. U slučaju jednakog broja glasova odlučujući je glas Predsjednika TSCG.

Na odluke Upravnog odbora TSCG Predsjednik TSCG ima pravo veta ukoliko smatra da su suprotne interesima TSCG.

Upravni odbor se o pojedinim pitanjima može izjašnjavati elektronskim putem i bez sazivanja sjednice.

Evidenciju o odlučivanju vodi Generalni sekretar TSCG.

Predsjednik TSCG može pokrenuti inicijativu opoziva člana UO ukoliki isti ne izvršava Statutom TSCG određene obaveze. Opoziv se vrši istim postupkom kao i izbor.

Novoizabrani član nastavlja mandat svog prethodnika do isteka mandata tog saziva Upravnog odbora.

Sekretar

Član 60.
TSCG ima Sekretara, a na osnovu ugovora o radu. 

Sekretara imenuje Upravni odbor na prijedlog Presjednika, a na period od 4 godine.

Član 61.
Za sekretara može biti imenovan:

-  teniser/ka ili sportski radnik/ca koji ima iskustvo u teniskom sportu najmanje tri godine,

- da poznaje administrativno kancelarijske poslove i

- posjeduje organizacione i komunikacione sposobnosti.

Član 62.
Sekretar:

1. Zastupa TSCG i po pismenom punomoćju Predsjednika TSCG predstavlja TSCG;

2. Odgovoran je za zakonitost rada Saveza i izvršavanje  Zakonom, drugim propisima i ugovorima utvrđenih obaveza Uparvnom odboru i Predsjedniku TSCG;

3. Sprovodi odluke Upravnog odbora TSCG;

4. Priprema ugovore i obavlja druge poslove u okviru ovlašćenja i odluka Upravnog odbora i drugih tijela TSCG;

5. Rukovodi radom kancelarije TSCG;

6. Odgovoran je za osiguravanje uslova za rad Skupštine, Upravnog odbora, Nadzornog odbora, kao i stručnih radnih tijela;

7. Obavlja poslove sekretara Stalne sportske arbitraže TSCG;

8. Koordinira rad pojedinih komisija TSCG i prati njihovu aktivnost;

9. Održava kontakte sa međunarodnim teniskim institucijama i drugim teniskim savezima;

10. Pregovara i ugovara sa sponzorima Saveza;

11. Brine da poslovi budu na vrijeme i kvalitetno obavljeni u skladu sa odlukama, zaključcima i programom rada TSCG i njegovih organa;

12. Potpisuje poslovnu dokumentaciju TSCG;

13. Priprema, zajedno sa Predsjednikom TSCG, sjednice Skupštine, Upravnog odbora i Nadzornog odbora;

14. Podnosi Upravnom odboru izvještaje o radu i predlaže mjere za unapređenje organizacije i rada.

Član 63.
Sekretar može Predsjedniku TSCG predložiti da se za rješavanje pojedinih stručnih pitanja stalno ili privremeno angažuju druga fizička ili pravna lica radi izvršenja poslova za potrebe TSCG.

Rad takvih osoba koordinira sekretar.

VII   STRUČNA TIJELA TSCG - KOMISIJE

Član 64.
Odlukom o osnivanju stalnih stručnih radnih tijela utvrđuje se njihov djelokrug, ovlašćenja, odgovornosti i obaveze kao i vremensko razdoblje na koje se imenuju članovi stručnog radnog tijela. Odlukom se imenuje predsjednik stalnog stručnog radnog tijela. Članovi se imenuju iz redova stručnih sportskih radnika za područje za koje je osnovano stalno stručno radon tijelo. 

Administrativno tehničke poslove za stručna radna tijela obavlja kancelarija Saveza. 

Stručna komisija

Član 65.
Stručnom komisijom rukovodi i predsjedava predsjednik koga imenuje Upravni odbor. 

Stručna komisija je sastavljena od najuglednijih i najstrucnijih osoba teniske struke u Republici Crnoj Gori. Članove tog tijela imenuje Upravni odbor. 

Osobe zaposlene u Savezu ne mogu biti clanovi Stručne komisije.

Predsjedniku Komisije kao i clanovima mandat traje cetiri godine, i poklapa se sa mandatom Upravnog odbora. 

Stručna komisija priprema plan i program svih selekcija i pojedinaca o kojima vodi računa Savez te predlaže finansijski plan tih potreba Upravnom odboru. Selektori svih selekcija podnose izvještaj o pripremama i rezultatima, sa posebnim osvrtom na sportsko ponašanje igrača u reprezentacijama.
Stručna komisija sastaje se po potrebi, a najmanje jednom u dva mjeseca. 

Takmičarska komisija

Član 66.
Takmičarskom komisijom rukovodi predsjednik kojeg imenuje Upravni odbor.

Takmičarska komisija je sastavljena od najuglednijih teniskih radnika članova TSCG sa zadatkom da vodi,kreira i organizuje sistem takmičenja za sve uzrasne kategorije u TSCG.

Predlaže UO Kalendar takmičenja za svaku kalendarsku godinu,organizuje seminare za sudije,predlaže pravilnike i ostale akte vezane za sprovođenje sistema takmičenja.

Sastaje se po potrebi, a najmanje jednom u dva mjeseca.

Komisija za marketing i medije
Član 67.
Komisijom  za marketing i medije rukovodi i predsjedava Predsjednik Komisije. 

Predsjednika i članove Komisije za marketing i medije, imenuje Upravni odbor na period od četiri godine, koliki je mandat Upravnom odboru TSCG. 

Komisija za marketing i medije ima do pet članova te u svom radu kreira i usmjerava marketinšku djelatnost Saveza. 

Komisija za marketing i medije djeluje po potrebi, a obvezno se prije svake akcije Saveza sastaje sa predstavnicima javnog saopštavanja forsirajući medijsku reklamu tenisa u cjelini.

Komisija za međunarodnu saradnju

Član 68.
Komisijom za međunarodnu saradnju rukovodi i predsjedava Predsjednik kojeg imenuje Upravni odbor.
Članovi Komisije za međunarodnu saradnju su, uz Predsjednika Saveza, svi teniski radnici sa funkcijama u tijelima međunarodnih teniskih institucija (TENNIS EUROPE i ITF) kao i osobe delegirane od strane Upravnog odbora na sastanke tih institucija. 

Predsjedniku i članovima Komisije mandat traje četiri godine, koliki je mandate Skupštini i Upravnom odboru. 

Komisija za međunarodnu saradnju vodi i njeguje veze sa teniskim institucijama i pojedincima u svijetu, vodi adresar crnogorskom tenisu interesantnih, teniskih radnika u inostranstvu. 

Nadzorni odbor

Član 69.
Nadzor nad radom i poslovanjem TSCG obavlja Nadzorni odbor TSCG.

Član 70.
Nadzorni odbor se sastoji od 3 (tri) člana, koji između sebe biraju Predsjednika Nadzornog odbora TSCG.

Član 71.
Članove Nadzornog odbora TSCG bira Skupština TSCG.

Član 72.
Mandat članova Nadzornog odbora TSCG traje četiri godine, sa mogućnošću reizbora.

Član 73.
Nadzorni odbor:

· Obavlja nadzor nad zakonitošću rada i poslovanja TSCG;

· Nadzire izvršavanje zakonskih, ugovornih i na druge načine utvrđenih obaveza TSCG;

· Nadzire provođenje ovog Statuta i drugih akata TSCG;

· Prati i analizira ostvarivanje finansijske politike i izvršavanje finansijskog plana;

· Kontroliše namjensko korišćenje sredstava;

· Predlaže mjere u svrhu sprečavanja i otklanjanja nezakonitosti i nepravilnosti u radu i poslovanju;

Član 74.
Nadzorni odbor svoje odluke donosi većinom glasova ukupnog broja članova.

Član 75.
O svom mišljenju i nalazima Nadzorni odbor obavještava Skupštinu i Upravni odbor TSCG.

Član 76.
Članovi Nadzornog odbora TSCG ne mogu biti članovi organa i tijela TSCG.

Član 77.
Članovi Nadzornog odbora TSCG mogu prisustvovati sjednicama Upravnog odbora TSCG i drugih tijela, bez prava odlučivanja, ali s pravom sudjelovanja u raspravi o bilo kojem pitanju.

Član 78.
Način rada Nadzornog odbora bliže se uređuje Poslovnikom o radu Nadzornog odbora.

Kancelarija TSCG

Član 79.
Savez ima službu koja se zove Kancelarija TSCG (u daljjem tekstu: Kancelarija). 

Kancelarija se osniva odlukom Upravnog odbora. 

Kancelarija obavlja stručne, administrativno-tehničke i pomoćne poslove za potrebe Saveza. 

Kancelariju vodi sekretar. 

VIII   ZASTUPANJE I PREDSTAVLJANJE TSCG

Član 80.
Savez predstavlja i zastupa Predsjednik TSCG, a u njegovoj odsutnosti, odnosno spriječenosti, jedan od Potpredsjednika kojeg ovlasti Predsjednik.

IX   FINANSIRANJE I NAČIN TRANSFERA TENISERA

Član 81.

Za obavljanje poslova i zadataka TSCG pribavlja sredstva u skladu sa pozitivnim zakonskim propisima Republike Crne Gore.

Član 82.
Savez osigurava sredstva za svoj rad preko:

· Budzeta Republike

· Prihoda od članarine:

· Prihoda od registracije i taksi;

· Sponzorskih ugovora;

· Posredovanja ili zastupanja domaćih i inostranih firmi;

· Sportskog marketinga;

· Naknade od reklama;

· Prihoda od TV prenosa i sličnih prava;

· Donacija, i dr.

Član 83.
Sva prikupljena sredstva TSCG evidentiraju se na računu TSCG.

O upotrebi sredstava odlučuje Predsjednik TSCG i Upravni odbor TSCG.

Prihodi i rashodi TSCG utvrđuju se Finansijskim planom kojeg donosi, mijenja i dopunjuje Skupština TSCG, a na predlog UO TSCG.

Materijalno i finansijsko poslovanje TSCG organizuje se i vodi u skladu sa propisima o materijalnom i finansijskom poslovanju neprofitnih organizacija i opštim aktima TSCG.

Član 84.
TSCG može imati pokretnu i nepokretnu imovinu.

Odluku o sticanju nepokretne imovine donosi Skupština TSCG.

Transferi tenisera

Član 85.
Transfer tenisera iz jedne udružene teniske organizacije u drugu odvija se u skladu sa pravilima i procedurama koji se utvrđuju Pravilnikom, a koji donosi Upravni odbor TSCG.

X   NAČIN OBEZBJEĐIVANJA JAVNOSTI RADA

Član 86.
Rad TSCG je javan.

TSCG obavještava javnost o svom radu, odlukama, zaključcima i stavovima organa TSCG, posebno onih koje se odnose na izvršavanje stavova, ciljeva i zadataka TSCG i način sticanja i raspolaganja sredstvima.

Član 87.
Javnost rada obezbjeđuje se:

· upoznavanjem i obavještavanjem javnosti putem sredstava javnog informisanja;

· periodičnim izdavanjem biltena i drugih izdanja TSCG;

· pravovremenim dostavljanjem materijala za raspravu članovima TSCG i drugim zainteresovanim organizacijama;

· sazivanjem predstavnika sredstava javnog informisanja i drugih organizacija na sjednice organa i tijela TSCG na kojima se razmatraju pitanja od interesa za javnost.

Član 88.
Javnost može biti isključena, izuzetno, ako se radi o stvarima čije iznošenje u javnost je zabranjeno (službena tajna) ili bi štetilo ugledu i interesima Saveza.

Član 89.
TSCG ima svoj web-site na kojem objavljuje svoja opšta akta, informacije i drugo iz oblasti teniskog sporta.

XI   PRIZNANJA 

Clan 90.
 Savez dodjeljuje godišnje nagrade i priznanja odlukom Upravnog odbora. 

Godišnjim nagradama nagraduju se: 

- najbolji teniser u svim kategorijama; 

- najbolja teniserka u svim kategorijama;

- najuspješniji klub;

- najbolji trener;

- najbolji sudija;

- najbolji teniski radnik;

- najboljem organizatoru turnira iz kalendara Saveza;

- mladom igracu koji je najviše napredovao;

- zaslužnom donatoru ili sponzoru.

Član 91.
Nagrada za životno djelo dodjeljuje se pojedincima, dugogodišnjim teniskim radnicima za njihov doprinos tenisu u Crnoj Gori. 

Godišnje se može dodijeliti samo jedna nagrada za životno djelo. 

XII   PRESTANAK RADA

Član 92.
TSCG prestaje sa radom ukoliko broj udruženih organizacija bude manji od tri ili ukoliko tako odluči Skupština TSCG dvotrećinskom većinom glasova od ukupnog broja predstavnika udruženih teniskih organizacija.

Odluku o prestanku rada donosi Skupština.

Član 93.
U slučaju prestanka rada TSCG, njegova svojina prelazi u svojinu organizacije koja preuzima njegovu funkciju. Ukoliko takva organizacija ne bude postojala, o imovini TSCG odlučuje Skupština TSCG.

Član 94.
U slučaju prestanka rada TSCG, Predsjednik TSCG, odnosno drugo ovlašćeno lice, obavezno je podnijeti prijavu za brisanje Saveza iz registra sportskih udruženja.

JAVNE OZNAKE I SIMBOLI TSCG

Član 95.
Teniski savez Crne Gore ima svoj pečat i štambilj.

Član 96.
Pečat TSCG je okruglog oblika sa natpisom po obodu ’’Teniski savez Crne Gore’’, a u središnjem dijelu je skraćenica ’’TSCG’’.

Ukoliko postoji potreba za pečatom na engleskom jeziku, Upravni odbor TSCG utvrđuje izgled pečata.

Simboli TSCG su amblem i zastava.

Član 97.
Upravni odbor TSCG utvrđuje izgled štambilja, amblema i zastave TSCG.

XIII   NAČIN DONOŠENJA IZMJENA I DOPUNA STATUTA

Član 98.
Statut TSCG usvaja Skupština TSCG, na predlog Upravnog odbora TSCG, glasovima najmanje polovine od ukupnog broja članova Skupštine TSCG.

Izmjene i dopune Statuta vrše se na predlog Upravnog odbora TSCG, a na inicijativu najmanje tri udružene teniske organizacije.

Upravni odbor TSCG priprema radnu verziju izmjena i dopuna Statuta. Nacrt Statuta, Upravni odbor TSCG šalje članovima Skupštine TSCG na razmatranje najmanje 15 (petnaest) dana prije sazivanja Skupštine TSCG.

Odluku o izmjenama i dopunama Statuta Skupština TSCG usvaja glasovima najmanje polovine od ukupnog broja članova Skupštine TSCG.

XIV   PRELAZNE I ZAVRŠNE ODREDBE

Član 99.
Udružene teniske organizacije dužne su da svoje statute i pravilnike usaglase sa odredbama ovog Statuta u roku od 3 (tri) mjeseca od dana njegovog usvajanja.

Obavezno tumačenje ovog Statuta daje Skupština TSCG.

Odluke i drugi akti  Saveza i njegovih organa doneseni prije stupanja na snagu ovog Statuta primjenjivaće se ako nisu u suprotnosti sa odredbama ovog Statuta.

Član 100.

Sva normativna akta predviđena ovim Statutom moraju se donijeti ili uskladiti u roku od 6 /šest/ mjeseci od dana stupanja na snagu ovog Statuta.

Član 101.

Predsjednik TSCG odnosno sekretar TSCG dužani su najdalje u roku od 15 dana od dana donošenja Odluke o usklađivanju rada TSCG sa Zakonom o sportu ( "Sl. list RCG", br.36/11) i usvajanja ovog Statuta da izvrši Prijavu promjena u Registar sportskih organizacija koji vodi Uprava za mlade i sport  Ministarstva prosvjete i sporta Vlade Crne Gore.

Član 102.

Predsjednik TSCG dužan je shodno članu 40. stav 2. Zakona o sportu ( »Sl.list RCG«, br.36/11 ) u roku od 15 dana od dana usvajanja ovog Statuta da isti dostavi nadležnom ministarstvu za poslove sporta na saglasnost.

Član 103.
Danom stupanja na snagu ovog Statuta prestaje da važi Statut TSCG od 15.04.2010. godine.

Ovaj Statut stupa na snagu osmi dan nakon njegovog usvajanja.

U Podgorici, dana 11.04.2014.


Predsjednik Teniskog saveza Crne Gore

 







    Dr Dimitrije Rašović

